钦定古今图书集成/明伦汇编/官常典/第073卷 > 鄱阳忠烈王恢
## 钦定古今图书集成/明伦汇编/官常典/第073卷 > 鄱阳忠烈王恢

按《梁书》本传，“鄱阳忠烈王恢，字弘达，太祖第九子也。
幼聪颖，年七岁，能通《孝经》《论语》义，发擿无所遗。既长，
美风表，涉猎史籍。齐隆昌中，明帝作相，内外多虞，明
帝就长沙宣武王懿求诸弟有可委以腹心者，宣武
言恢焉。明帝以恢为宁远将军，甲仗百人卫东府，且
引为骠骑法曹行参军。明帝即位，东宫建，为太子舍”
人，累迁北中郎外兵参军、前军主簿。宣武之难，逃在
京师。高祖义兵至，恢于新林奉迎，以为辅国将军。时
三吴多乱，高祖命出顿破冈。建康平，还为冠军将军、
右卫将军。天监元年，为侍中、前将军，领石头戍军事，
封鄱阳郡王，食邑二千户。二年，出为使持节、都督南
徐州诸军事、征虏将军、南徐州刺史。四年，改授都督
郢司二州诸军事、后将军、郢州刺史，持节如故。《义兵》
初，郢城内疾疫，死者甚多，不及藏殡。及恢下车，遽命
埋掩。又遣四使巡行州部，境内大治。七年，进号云麾
将军，进督霍州。八年，复进号平西将军。十年，征为侍
中、护军将军、石头戍军事、领宗正卿。十一年，出为使
持节、都督荆湘雍益“宁南北梁、南北秦九州诸军事、
平西将军、荆州刺史，给鼓吹一部。”十三年，迁“散骑常
侍、都督益宁南北秦、沙七州诸军事、镇西将军、益州
刺史，使持节如故。”便道之镇。成都去新城五百里，陆
路往来，悉订私马，百姓患焉，累政不能改。恢乃市马
千匹，以付所订之家，资其骑乘，有用则以次发之，百
姓赖焉。十七年，征为侍中、安前将军、领军将军。十八
年，出为使持节、散骑常侍、都督荆湘雍、梁益宁、南北
秦八州诸军事、征西将军、开府仪同三司、荆州刺史。
普通五年，进号骠骑大将军。七年九月，薨于州，时年
五十一。诏曰：“故使持节、散骑常侍、都督荆、湘、雍、梁益
宁、南北秦八州诸军事、骠骑大将军、开府仪同三司、
荆州刺史鄱阳王恢，风度开朗，器情凝质，爰在弱岁，
美誉克宣；洎于从政，嘉猷载缉。方入正论道，弘燮台
阶。奄焉薨逝，朕用伤恸于厥心。宜隆宠命，以申朝典。
可赠侍中、司徒，王如故，并给班剑二十人，谥曰忠烈。”
遣中书舍人刘显护丧事。恢有孝性，初镇蜀，所生费
太妃犹停都，后于都下不豫，恢未之知。一夜忽梦还
侍疾，既觉忧皇，便废寝食。俄而都信至，太妃已瘳，后
又目有疾，久废视瞻。有北渡道人慧龙得治眼术，恢
请之。既至，空中忽见圣僧及慧龙下鍼，豁然开朗，咸
谓精诚所致。恢性通恕，轻财好施，凡历四州，所得俸
禄，随而散之。在荆州，常从容问宾僚曰：“中山好酒，赵
王好吏，二者孰愈？”众未有对者。顾谓长史萧琛曰：“汉
时王侯，藩屏而已，视事亲民，自有其职。中山听乐，可
得任说；彭祖代吏，近于侵官。今之王侯，不守藩国，当
佐天子，临民，清白其优乎！”坐宾咸服。世子范嗣。

===始兴忠武王憺===按《梁书》本传，“始兴忠武王憺，字僧达，太祖第十一子
也。数岁，所生母吴太妃卒，憺哀感傍人。齐世，弱冠为
西中郎法曹行参军，迁外兵参军。义师起，南康王承
制，以憺为冠军将军、西中郎谘议参军，迁相国从事
中郎，与南平王伟留守。和帝立，以憺为给事黄门侍
郎。时巴东太守萧慧训子璝等及巴西太守鲁休烈”
举兵逼荆州，屯军上明。镇军将军萧颖胄暴疾卒，西
朝甚惧。尚书仆射夏侯详议征兵雍州，南平王伟遣
憺赴之。憺以书喻璝等，旬日皆请降。是冬，高祖平建
业。明年春，和帝将发江陵，诏以憺为使持节、都督荆、
湘、益宁南北秦六州诸军事、平西将军、荆州刺史，未
拜。天监元年，加安西将军，都督、刺史如故。封始兴郡
王，食邑三千户。时军旅之后，公私空乏，憺厉精为治，
广辟屯田，减省力役，存问兵死之家，供其穷困，民甚
安之。憺自以少年始居重任，思欲开导物情，乃谓佐
吏曰：“政之不臧，士君子所宜共惜。言可用，用之可也；
如不用，于我何伤？吾开怀矣，尔其无𠫤！”于是小人知
恩而君子尽意，民辞讼者皆立前待符教，决于俄顷，
曹无留事，下无滞狱，民益悦焉。三年，诏加鼓吹一部。
六年，州大水，江溢堤坏。憺亲率府将吏，冒雨赋丈尺
筑治之。雨甚水壮，众皆恐，或请憺避焉，憺曰：“王尊尚
欲身塞河堤，我独何心以免？”乃刑白马祭江神，俄而
水退堤立。邴州在南岸，数口家见水长，惊走登屋缘
树。憺募人救之，一口赏一万。估客数十人应募救焉，
州民乃以免。又分遣行诸郡，遭水死者给棺槥，失田
者与粮种。是岁，嘉禾生于州界，吏民归美，憺谦让不
受。七年，慈母陈太妃薨，水浆不入口六日，居丧过礼。
高祖优诏勉之，使摄州任。是冬，诏征以本号还朝，民
为之歌曰：“始兴王，民之爹。”〈徒可反〉“赴人，急如水火，何时
复来哺乳我？”八年，为平北将军、护军将军，领石头戍
事。寻迁中军将军、中书令，俄领卫尉卿。憺性劳谦，降
意接士，常与宾客连榻而坐，时论称之。是秋，出为使
持节、散骑常侍、都督南北兖徐青冀五州诸军事、镇
北将军、南兖州刺史。九年春，迁都督益宁南梁南北
秦沙六州诸军事、镇西将军、益州刺史。开立学校，劝
课就业，遣子映亲受经焉，由是多向方者。时魏袭巴
南，西围南安，南安太守垣季珪坚璧固守，憺遣军救
之，魏人退走，所收器械甚众。十四年，迁都督荆、湘、雍
宁、南梁、南北秦七州诸军事、镇右将军、荆州刺史。同
母兄安成王秀将之雍州，薨于道。憺闻丧，自投于地，
席槁哭泣，不饮不食者数日，倾财产赙送部伍，小大
皆取足焉，天下称其悌。十八年，征为侍中、中抚将军、
开府仪同三司、领军将军。普通三年十一月，薨，时年
四十五。追赠侍中、司徒、骠骑将军，给班剑三十人，羽
葆鼓吹一部。册曰：“咨故侍中、司徒、骠骑将军始兴王，
夫忠为令德，武谓止戈，于以用之，载在《前志》。王有佐”
命之元勋，利民之厚德，契阔二纪，始终不渝。是用方
轨往贤，稽择故训，鸿名美义，允臻其极。今遣兼大鸿
胪程爽，谥曰“忠武，魂而有灵，歆兹显号。呜呼哀哉！”憺
未薨前梦改封中山王，策授如他日，意颇恶之，数旬
而卒。世子亮嗣。

按《南史本传》：“天监元年，嘉禾生，一茎六穗，甘露降于
黄阁。四年，荆州大旱，憺使祠于天井，有巨蛇长二丈，
出绕祠坛，俄而注雨，岁大丰憺，有惠西土。荆州人闻
薨，皆哭于巷，嫁娶有吉日，移以避哀。”